เอกสารแนบ 3

รายละเอียดเกี่ยวกับหัวหน้างานผู้ตรวจสอบภายใน

นายชัยสิทธิ์ ชื่นชูวิทย์ ผู้จัดการฝ่ายตรวจสอบภายใน

คุณวุฒิการศึกษา

บริหารธุรกิจมหาบัณฑิต มหาวิทยาลัยรามคำแหง

  บริหารธุรกิจบัณฑิต มหาวิทยาลัยเกษตรศาสตร์

  บัญชีบัณฑิต มหาวิทยาลัยรามคำแหง

ประสบการณ์การทำงาน

2555 - ปัจจุบัน ผู้จัดการฝ่ายตรวจสอบภายใน, บริษัท ซีเฟรชอินดัสตรี จำกัด

2553 - ปัจจุบัน เลขานุการบริษัท, บริษัท ซีเฟรชอินดัสตรี จำกัด

2549 - ปัจจุบัน ผู้จัดการฝ่ายวางแผนกลยุทธ์และการลงทุน, บริษัท ซีเฟรชอินดัสตรี จำกัด

การฝึกอบรมที่เกี่ยวข้อง

-   การตรวจสอบภายใน

-   การบริหารความเสี่ยง

-   การจัดทำบัญชีตามมาตรฐานการบัญชีฉบับใหม่

-   การนำเสนอรายงานทางการเงินตามมาตรฐานการรายงานทางการเงินระหว่างประเทศ

-   AC รู้รอบด้าน เตรียมการก่อนประชุมผู้ถือหุ้น (AGM)

-   แนวทางการจัดทำรายงานการกำกับดูแลกิจการที่ดีสำหรับบริษัทจดทะเบียน

-   CSR Integration: A Win-win Strategy to Sustainability

-   หลักเกณฑ์การจัดทำรายงานตามมาตรา 56 และการจัดทำแบบแสดงรายการข้อมูลประจำปี
    (แบบ 56-1) ที่ปรับปรุงใหม่

รายงานคณะกรรมการตรวจสอบ

เรียน ท่านผู้ถือหุ้น บริษัท ซีเฟรชอินดัสตรี จำกัด (มหาชน)

คณะกรรมการบริษัท ซีเฟรชอินดัสตรี จำกัด (มหาชน) ประกอบด้วยกรรมการอิสระจำนวน 3 ท่าน
ที่มีคุณสมบัติครบถ้วนตามข้อกำหนดและแนวทางปฏิบัติที่ดีของคณะกรรมการตรวจสอบของตลาดหลักทรัพย์แห่งประเทศไทย
ปัจจุบันคณะกรรมการตรวจสอบของบริษัท ประกอบด้วย ดร.กมเลศน์ สันติเวชชกุล
เป็นประธานกรรมการตรวจสอบ ดร.สรชัย พิศาลบุตร และ ดร.วรพงษ์ ลีวัฒนกิจ
เป็นกรรมการตรวจสอบ โดยมีผู้จัดการฝ่ายตรวจสอบภายใน เป็นเลขานุการคณะกรรมการตรวจสอบ

คณะกรรมการตรวจสอบได้ปฏิบัติหน้าที่ตามขอบเขต
หน้าที่และความรับผิดชอบที่ได้รับมอบหมายจากคณะกรรมการบริษัท
ซึ่งสอดคล้องกับข้อกำหนดของตลาดหลักทรัพย์แห่งประเทศไทย โดยในรอบปีบัญชี 2556
คณะกรรมการตรวจสอบได้ปฏิบัติหน้าที่ตามข้อกำหนดดังกล่าว ซึ่งสรุปสาระสำคัญได้ดังนี้

1.  สอบทานงบการเงินรายไตรมาสและงบการเงินประจำปี

พิจารณาสอบทานงบการเงินของบริษัท โดยได้สอบถาม รับฟังคำชี้แจงจากผู้บริหารและผู้สอบบัญชี
ในเรื่องความถูกต้อง ครบถ้วนและเชื่อถือได้ของงบการเงิน และความเพียงพอในการเปิดเผยข้อมูล
ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า
งบการเงินดังกล่าวมีความถูกต้องตามที่ควรในสาระสำคัญตามมาตรฐานการบัญชีที่รับรองทั่วไป

2.  สอบทานข้อมูลการดำเนินงาน ระบบควบคุมภายใน และระบบการบริหารความเสี่ยง

พิจารณาจากรายงานตรวจสอบภายใน ตามแผนงานที่ได้รับอนุมัติ
ซึ่งครอบคลุมระบบงานที่สำคัญของบริษัทฯ โดยมีวัตถุประสงค์เพื่อประเมินความเพียงพอ
เหมาะสมและประสิทธิผลของระบบควบคุมภายในและระบบการบริหารความเสี่ยง
อันจะช่วยส่งเสริมให้การดำเนินงานบรรลุตามเป้าหมายที่กำหนดไว้
ทั้งนี้คณะกรรมการตรวจสอบมีความเห็นว่าบริษัทฯ
มีระบบการควบคุมภายในที่เหมาะสมเพียงพอและไม่มีจุดบกพร่องที่มีสาระสำคัญ
มีการดูแลรักษาทรัพย์สินที่เหมาะสม และมีการเปิดเผยข้อมูลอย่างถูกต้อง ครบถ้วนและเชื่อถือได้

3.  สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่ง

ประเทศไทยและกฎหมายที่เกี่ยวข้องกับธุรกิจของบริษัทฯ

คณะกรรมการตรวจสอบมีความเห็นว่าบริษัทฯ ได้ปฏิบัติตามกฎหมายและกฎระเบียบที่เกี่ยวข้องต่าง ๆ
ต่อการดำเนินธุรกิจอย่างถูกต้องและไม่พบประเด็นที่เป็นสาระสำคัญ

4.  พิจารณาคัดเลือก เสนอแต่งตั้งและเสนอค่าตอบแทนผู้สอบบัญชี

คณะกรรมการตรวจสอบได้มีการพิจารณาคัดเลือก
เสนอแต่งตั้งและเสนอค่าตอบแทนผู้สอบบัญชีประจำปี เพื่อนำเสนอต่อคณะกรรมการบริษัทฯ
ให้ขออนุมัติจากที่ประชุมผู้ถือหุ้นประจำปี 2557 ซึ่งคณะกรรมการตรวจสอบได้พิจารณาคุณสมบัติ
ความเป็นอิสระ ผลการปฏิบัติงานและความเหมาะสมของค่าตอบแทนแล้ว
เห็นควรเสนอแต่งตั้งผู้สอบบัญชี จากบริษัท แกรนท์ ธอนตัน จำกัด เป็นผู้สอบบัญชีของบริษัทฯ
และบริษัทย่อย สำหรับรอบระยะเวลาบัญชี สำหรับปี 2557 ซึ่งประกอบด้วยรายชื่อ ดังต่อไปนี้

นางสุมาลี โชคดีอนันต์ (ผู้สอบบัญชีรับอนุญาตเลขทะเบียน 3322)

นายสมคิด เตียตระกูล (ผู้สอบบัญชีรับอนุญาตเลขทะเบียน 2785)

นายธีรศักดิ์ ฉั่วศรีสกุล (ผู้สอบบัญชีรับอนุญาตเลขทะเบียน 6624)

นางสาว ศันสนีย์ พูลสวัสดิ์ (ผู้สอบบัญชีรับอนุญาตเลขทะเบียน 6977)

ทั้งนี้ คณะกรรมการตรวจสอบมีความเห็นเกี่ยวกับการเสนอแต่งตั้งผู้สอบบัญชีดังกล่าว ดังนี้

-   ผู้สอบบัญชีเป็นผู้ที่มีความรู้ ความสามารถในวิชาชีพ ความเชี่ยวชาญ
    และมีประสบการณ์ด้านการตรวจสอบบัญชีมาเป็นเวลานาน
    รวมทั้งมีความเป็นอิสระในการปฏิบัติงาน

-   ค่าตอบแทนผู้สอบบัญชีเป็นอัตราที่เหมาะสม โดยได้เสนอค่าตอบแทนผู้สอบบัญชีในปี 2557
    ภายในวงเงินไม่เกิน 2,050,000 บาทต่อปี

-   บริษัทผู้สอบบัญชี
    มีการปฏิบัติสอดคล้องกับข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์

-   ผู้สอบบัญชีไม่มีความสัมพันธ์ใด ๆ กับบริษัทฯ และบริษัทย่อย

5.  สอบทานและให้ความเห็นต่อรายการที่เกี่ยวโยงกันหรือรายการที่อาจมีความขัดแย้งทางผลประโยชน์
    รวมถึงการ

เปิดเผยข้อมูลของรายการดังกล่าว

ทั้งนี้
เพื่อให้บริษัทมีการปฏิบัติตามข้อกำหนดของตลาดหลักทรัพย์แห่งประเทศไทยและสำนักงานคณะกรรมการกำกับหลักทรัพย์และตลาดหลักทรัพย์
ซึ่งผู้สอบบัญชีมีความเห็นว่ารายการค้ากับบริษัทที่เกี่ยวข้องกันที่มีสาระสำคัญ
ได้เปิดเผยและแสดงรายการในงบการเงินและหมายเหตุประกอบงบการเงินแล้ว
และคณะกรรมการตรวจสอบมีความเห็นสอดคล้องกับผู้สอบบัญชี รวมทั้งมีความเห็นว่า
รายการดังกล่าวเป็นรายการที่สมเหตุสมผลและเป็นประโยชน์สูงสุดต่อการดำเนินธุรกิจของบริษัทฯ
รวมทั้งมีการเปิดเผยข้อมูลอย่างถูกต้องและครบถ้วน

6.  สอบทานรายงานการกำกับดูแลกิจการ

คณะกรรมการตรวจสอบได้สอบทาน
รายงานการปฏิบัติตามหลักการกำกับดูแลกิจการที่ดีสำหรับบริษัทจดทะเบียน
ตามแนวทางที่ตลาดหลักทรัพย์แห่งประเทศไทยกำหนด

โดยคณะกรรมการตรวจสอบมีความเห็นว่า ในปี 2556 บริษัทฯ
มีการปฏิบัติตามหลักการกำกับดูแลกิจการที่ดี
ตามแนวทางที่ตลาดหลักทรัพย์แห่งประเทศไทยกำหนดอย่างเหมาะสมและได้เปิดเผยในรายงานประจำปีฉบับนี้

7.  การประชุมคณะกรรมการตรวจสอบ

การประชุมคณะกรรมการตรวจสอบ กำหนดขึ้นเดือนละ 1 ครั้ง ก่อนการประชุมคณะกรรมการบริษัทฯ
ทั้งนี้เพื่อให้คณะกรรมการตรวจสอบ ชี้แจงผลการประชุมต่อคณะกรรมการบริษัท
เพื่อรับทราบและรับคำแนะนำต่าง ๆ ในปี 2556
ได้มีการประชุมคณะกรรมการตรวจสอบตามวาระปกติจำนวน 12 ครั้ง
โดยมีการประชุมตามวาระพิเศษ 1 ครั้ง

โดยสรุปในภาพรวมแล้ว
คณะกรรมการตรวจสอบได้ปฏิบัติหน้าที่ครบถ้วนตามข้อกำหนดของตลาดหลักทรัพย์แห่งประเทศไทย
และมีความเห็นว่า บริษัทฯ มีการรายงานข้อมูลทางการเงินและการดำเนินงานอย่างถูกต้อง
มีระบบควบคุมภายใน การตรวจสอบภายใน การบริหารความเสี่ยงที่เหมาะสมและมีประสิทธิผล
มีการปฏิบัติตามกฎหมาย กฎระเบียบที่เกี่ยวข้อง ข้อกำหนดและข้อผูกพันต่างๆ
มีการเปิดเผยรายการที่เกี่ยวโยงกันอย่างถูกต้อง
มีการปฏิบัติงานที่สอดคล้องกับหลักการกำกับดูแลกิจการที่ดีอย่างเพียงพอ โปร่งใสและเชื่อถือได้
รวมทั้งมีการพัฒนาปรับปรุงระบบการปฏิบัติงานให้มีคุณภาพดีขึ้น
และเหมาะสมกับสภาพแวดล้อมทางธุรกิจอย่างต่อเนื่อง

  ในนามคณะกรรมการตรวจสอบ

ของบริษัท ซีเฟรชอินดัสตรี จำกัด (มหาชน)

  []

  (ดร.กมเลศน์ สันติเวชชกุล)

  ประธานคณะกรรมการตรวจสอบ